สภาพอากาศช่วงสุดสัปดาห์นี้ พายุฤดูร้อนเริ่มอ่อนกำลังลง แต่บางพื้นที่ยังคงมีฝนฟ้าคะนองและลมกระโชกแรง
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยว่า วันนี้ (30 เม.ย.64) พายุฤดูร้อนที่เกิดขึ้นที่บริเวณประเทศไทยตอนบนเริ่มอ่อนกำลังลง ประกอบกับมีมวลอากาศเย็นจากประเทศจีนระลอกใหม่แผ่เข้ามาปกคลุมประเทศไทยวันนี้ ทำให้ลักษณะอากาศแปรปรวน หลายพื้นที่จึงยังคงได้รับอิทธิพลจากพายุฤดูร้อนอยู่โดยภาคเหนือมีฝนฟ้าคะนอง ลมกระโชกร้อยละ 70 ของพื้นที่ ขณะที่ภาคกลางและภาคตะวันออก มีฝนฟ้าคะนอง ลมกระโชกแรงร้อยละ 60 ของพื้นที่ ส่วนภาคตะวันออกเฉียงเหนือ มีฝนฟ้าคะนอง ลมกระโชกแรงร้อยละ 40 ของพื้นที่และภาคใต้ มีฝนฟ้าคะนองและฝนตกหนักบางแห่งร้อยละ 60 ของพื้นที่  ประชาชนควรควรหลีกเลี่ยงอยู่ในพื้นที่โล่งแจ้งและใต้ต้นไม้ใหญ่รวมถึงสิ่งปลูกสร้างที่ไม่มั่นคงแข็งแรงเพื่อความปลอดภัย ส่วนเกษตรกรควรเพิ่มการเฝ้าระวังผลผลิตทางการเกษตรรองอธิบดีกรมอุตุนิยมวิทยา กล่าวต่อว่า ในวันพรุ่งนี้ (1 พ.ค.64) มวลอากาศเย็นจะอ่อนกำลังลงทำให้สภาพอากาศที่แปรปรวนเริ่มเข้าสู่สภาวะปกติ ประชาชนควรติดตามสภาพอากาศอย่างต่อเนื่อง โดยในช่วงนี้เป็นช่วงที่จะเปลี่ยนผ่านเข้าสู่ฤดูฝนสภาพอากาศจึงค่อนข้างแปรปรวน